SKRIFTLIG FORESPØRGSEL E-0318/00

af Mihail Papayannakis (GUE/NGL) til Kommissionen

(11. februar 2000)

Om: Udvinding og udnyttelse af guldforekomster på Milos

Selskabet Midas A.E. planlægger en undersøgelse af et område med guldforekomster, idet der skal foretages boringer over et areal på 17.760.000 kvadratmeter ved Profitis Ilias, Hondro Vouno, Koumaria, Kalamavros og Palaki i Milos kommune, et område hvoraf en stor del er blevet foreslået optaget i Natura-2000-programmet.

De internationale erfaringer med lignende investeringer er ikke synderlig positive; investeringer i et guldudvindingsprojekt i Pergamon i Tyrkiet strandede på grund af reaktioner fra områdets indbyggere, der også havde henvendt sig til Europa-Parlamentet, og de store mængder affald, der produceres i forbindelse med sådanne projekter, har vist sig at være farlige (jf. Doniana i Spanien). Projektet på Milos er blevet mødt med heftige protester fra et overvældende flertal af de lokale sociale og erhvervsmæssige sammenslutninger på øen, som kræver omgående standsning af Midas A.E.'s aktiviteter.

Cyanindsætningsmetoden, som bruges i forarbejdningen af denne guldholdige malm, og de yderst giftige affaldsprodukter af et sådant investeringsprojekt udgør risici for folkesundheden og miljøet, grundvandet i området samt medfører havforurening.

Under henvisning til følgende: Øerne i Ægæerhavet står over for voksende vandforsyningsproblemer, og Fællesskabet har finansieret vigtige infrastrukturer med henblik på at løse dette vandproblem og har gjort en ekstra indsats ved at træffe særlige foranstaltninger til fordel for de græske øer i Ægæerhavet,

Grækenland er af EF-Domstolen blevet dømt for ikke at overholde artikel 7 i direktiv 76/464/EØF(1) om forurening af vandmiljøet forårsaget af visse giftige stoffer samt manglende overholdelse af direktiv 92/43/EØF(2) om bevaring af naturtyper samt vilde dyr og planter, og undersøgelsen af de miljømæssige virkninger er blevet forkastet af Kykladernes amtsråd, bedes Kommissionen besvare følgende.

Hvilke foranstaltninger agter Kommissionen at træffe med henblik på at sørge for, at de ansvarlige græske myndigheder får stoppet de ovennævnte aktiviteter, som dels strider imod Fællesskabets miljølovgivning og truer folkesundheden og dels fører til betydelige forringelser, hvilket er en klar afvigelse fra EU's politik med en integreret europæisk strategi for kystområderne?

(1) EFT L 129 af 18.5.1976, s. 23.

(2) EFT L 206 af 22.7.1992, s. 5.

Svar afgivet på Kommissionens vegne af Margot Wallström

(23. marts 2000)

Områderne Profitis Ilias såvel som Milos' vestkyst på øen Milos er optaget på listen over områder af fællesskabsbetydning på forslag fra Grækenland i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Med henblik på deres fremtidige optagelse i Natura 2000 bør alle aktiviteter, der kan få alvorlig indvirkning på deres bevaringsværdi, undgås.

Det projekt, som er planlagt af Midas-selskabet, er omfattet af bilag II i Rådets direktiv 85/337/EØF af 27. juni 1985, som ændret ved Rådets direktiv 97/11/EF af 3. marts 1997 om vurdering af visse offentlige og private projekters indvirkning paa miljøet(1). I henhold til artikel 4 skal medlemsstaterne træffe afgørelse om, hvor vidt projektet skal gøres til genstand for en miljømæssig vurdering. Sidstnævnte direktiv er endnu ikke gennemført af Grækenland.

Kommissionen takker det ærede parlamentsmedlem for de oplysninger, han har givet vedrørende dette selskabs aktiviteter. For at undersøge sagen, vil vi sende et brev til de græske myndigheder og anmode om oplysninger herom.

Hvad angår de nævnte afgørelser fra Domstolen, kan Kommissionen meddele det ærede medlem, at Grækenland har gennemført direktiv 92/43/EØF ved ministeriel bekendtgørelse nr. 33318/3028/1998. Angående Domstolens dom af 11. juni 1998 vedrørende Grækenlands manglende indførelse af programmer, herunder kvalitetsmålsætninger for giftige stoffer i henhold til liste II i Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø, for Pagasai-bugten og Vegoritis-søen, så har Kommissionen i overensstemmelse med EF-traktatens artikel 228 (tidl. artikel 171) i en skrivelse formelt underrettet de græske myndigheder herom.

(1) EFT L 73 af 14.3.1997.